RESOLUCIÓN do 10 de novembro de 2020 pola que se encomenda á Axencia Galega para a Xestión do Coñecemento en Saúde (Acis) a xestión da formación en xestión e uso de gases medicinais, derivada da contratación centralizada de gases medicinais MI-SER1-16-021.
Servizo Galego de Saúde — III. Outras disposicións — 25/11/2020

De conformidade co previsto no artigo 9.3 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á Resolución do 10 de novembro de 2020, do Servizo Galego de Saúde, pola que se encomenda á Axencia Galega para a Xestión do Coñecemento en Saúde a xestión da formación en xestión e uso de gases medicinais, derivada da contratación centralizada de gases medicinais MI-SER1-16-021.
– Actividade:
En virtude desta encomenda, a Axencia asumirá:
a) A xestión da asistencia do alumnado proposto para cada actividade formativa.
Estas actividades formativas deben estar enmarcadas dentro da formación referida ao uso dos gases medicinais e das súas instalacións.
b) A programación, planificación e xestión das actividades formativas propostas polo Servizo Galego de Saúde, dentro dos límites orzamentarios establecidos.
c) A elaboración de vídeos titoriais sobre as infraestruturas hospitalarias para a subministración de gases medicinais, o manexo de equipamentos de dispensación e as medidas de seguridade que se van aplicar.
A xestión das actividades formativas por parte de Acis incluirá a xestión da acreditación dos cursos dirixidos aos profesionais sanitarios, a xestión das inscricións dos destinatarios, a planificación, programación, disposición e/ou contratación dos recursos formativos, humanos e materiais para a realización das actividades, a supervisión da execución dos cursos, a avaliación da satisfacción dos asistentes e da calidade da formación, a expedición de certificados de asistencia e de avaliación, a xestión económica das actividades formativas e a información sobre as actividades encomendadas para o seu control e verificación.
A Acis, no desenvolvemento da actividade encomendada, seguirá as directrices e instrucións da Consellería de Sanidade-Servizo Galego de Saúde, á cal lle corresponden os poderes de verificación e control da encomenda. O Servizo de Coordinación de Servizos Xerais da Subdirección Xeral de Compras e Servizos (Dirección Xeral de Recursos Económicos), como servizo promotor e responsable da execución dos contratos centralizados de gases medicinais do Servicio Galego de Saúde, verificará e controlará esta encomenda.
– Natureza e alcance da xestión encomendada: o encargo ten natureza de encargo a medio propio, de acordo co disposto no artigo 47 e seguintes da Lei 16/2010, do 17 de decembro, e no artigo 13 da Lei 14/2013, do 26 de decembro, de racionalización do sector público autonómico. Tal condición de medio propio está recollida no artigo 5 do Decreto 112/2015, do 31 de xullo, polo que se crea a Axencia Galega para a Xestión do Coñecemento en Saúde e se aproban os seus estatutos.
– Prazo de vixencia: esta encomenda producirá efectos a partir da súa publicación no Diario Oficial de Galicia e manterase ata que se executen de conformidade e na súa totalidade as actividades encomendadas.
Santiago de Compostela, 10 de novembro de 2020